钦定古今图书集成/明伦汇编/家范典/第046卷 > 唐杜氏通典 > 《兄弟俱封各得立祢庙议》
## 钦定古今图书集成/明伦汇编/家范典/第046卷 > 唐杜氏通典 > 《兄弟俱封各得立祢庙议》

晋中山王睦上言，乞依六、蓼之祀，皋陶、杞、鄫之祀，相
立庙。按睦，谯王之弟，兄弟俱封，今求各立祢庙。下太
常议。博士祭酒刘喜等议：“《王制》诸侯五庙，是则立始
祖。谓嫡统承重，一人得立祖祢之庙。群弟虽并为诸
侯，始封之君未得立庙也。唯今正统当立祖庙，中山
不得并也。后代中乃得为睦立庙，为后代子孙之始
耳。”司徒荀𫖮议以为宜各得立庙。时诏从𫖮议。又诏
曰：“《礼》，诸侯二昭二穆，与太祖之庙而五。太祖即始封
君也，其庙不毁。前诏以谯王、中山王父非诸侯，尊同，
礼不相厌，故欲令各得祭，以申私恩也。然考之典制，
事不经通，若安平王诸子并封，皆得立庙祭祢，亲尽
数终，其庙当毁，无故下食支庶之国，猥更随昭穆而
废，非尊祖敬宗之义也。其如前奏施行。”虞喜曰：“谯与
中山，俱始封之君，父非诸侯，尊同体敌，无所为厌，并
立祢庙，恩情两伸，荀议是也。诏书所喻，恐非礼意。令
上祭四代，自以诸侯位尊，得伸其恩，祭及四代，不论
毁，且不毁为始封之君，则谯王虽承父统，祢庙亦在，
应毁之例，不得长立也。又安平献王自为始封诸子，
虽别封而同为诸侯，诸侯尊同，故不复各立，此则公子为诸侯，不得立祢庙也。而谯王父非诸侯，使与诸
侯同列，不得并祭。”或难曰：“《礼》，庶子不祭祢，明其宗也。
若俱得祭父，则并统二嫡，非明其宗也。”答曰：“若宗子
与庶子位俱为士，祢已有庙，无为重设，与公子为诸
侯不立祢庙，同也。若尊卑不同，则己恩得施，并祭无
嫌也。《礼》：大夫三庙，太祖百世不迁者也。使大夫之后
有庶统为诸侯者，当上祭四代，四代之前，不得复祭。
若当夺尊，则大夫太祖，为废其祀。以此推之，明得兼
祭，一者恩得伸，随代而毁，一者继太祖百代不替也。”
徐禅非。荀是虞曰：“愚等谓尊祖敬宗，礼之所同。若列
国秩同，则祭归嫡，所以明宗也。嫡轻庶重，礼有兼享，
所以致孝也。今谯王为长，既享用重禄，中山之祀，无
以加焉，二国两祭，礼无所取，诏青禁之”是也。诏称“安
平献王诸子并封，不可各令立庙”，是荀畅之义美矣。
然虞谓中山父非诸侯，而祭更阙疑，如《礼》意也。《虞征
士答卫将军虞喜》，以嫡为大夫，庶为诸侯，诸侯礼重，
应各立庙禅，谓为允矣。喜曰：“尊同体敌，恩情两伸。诸
兄弟俱始为诸侯，命数无降。今士庶始封之君，尚得
上祭四代，不拘于嫡，以贵异之。况已尊同五等，更嫌
不得其均用丰礼，并祭四代，所以宠之，理非僭宗。此
盖先王以孝理天下，肃恭明祀之达义也。昔周公有
王功，鲁立”文王之庙，郑有平王东迁之勋，特令祖厉，
是为荣之，非计享之祭在于周室，鲁郑岂得过之哉！
宋庾蔚之谓：“大夫士尊不相绝，故必宗嫡而立宗，承
别子之嫡，谓之宗子。收族合食，纠正一宗者也，故特
加齐衰三月之服。至四小宗，则服无所加，唯昆弟之
为人后，姊妹虽出，一降而已。”《曾子问》：“宗子为士，庶子
为大夫，以上牲祭于宗子之家。郑云：‘贵禄重宗也’。”《小
记》“庶子不祭祢者，明其宗也。”至诸侯尊绝，大夫不得
以大牢祭卿大夫之家，是以经无“诸侯为宗”服文，则
知诸侯夺宗各自祭，不复就宗祭也。又诸侯别子，封
为国君，亦得各祭四代。何以知其然？诸侯既不就祭，
人子不可终身不得享其祖考，居然别祭四代。或疑
神不两享，举鲁、郑祭文祖，厉足以塞矣。余以弟禄卑
于兄，不得两祭。《虞》以为可两祭由于父，非诸侯，又未
善也。